Årsrapport 2010/11 for M. Goldschmidt Holding A/S Et år præget af gode muligheder for attraktive investeringer.\nM. Goldschmidt Holding A/S opfører 150 ungdomsboliger og 23 erhvervslejemål i København\nM. Goldschmidt Holding A/S har erhvervet ejendommen, hvor den Kgl. Mønt i generationer har præget de danske mønter. Ejendommen ombygges nu til ungdomsboliger og erhverv.\nIndvielsesfest for "det nye" Klosterparken\nKristi himmelfartsdag den 2. juni kl. 11:30 til 15:00\nSiden vi i 2009 overtog Klosterparken, har ejendomskomplekset og dets færdiggørelse haft mediernes særlige bevågenhed. Derfor vil det glæde os pressen til indvielsesfesten for det nye Klosterparken, hvor vi fejrer den 1. sommer med de nye eventyrlige legeområder, nye sportsfaciliteter og en spritny fantastisk swimmingpool, som beboerne kan tage i brug fredag den 3. juni 2011, hvis ellers alt går efter planen og livredderkorpset bestående af bl.a. uddannede beboere er på plads.\nM. Goldschmidt Holding A/S, der er Mikael Goldschmidts personligt ejede investeringsselskab med hovedaktiviteter inden for fast ejendom, værdipapirer samt virksomheder inden for hovedsagelig detailhandel, har offentliggjort årsrapport for 2009/10.\nM. Goldschmidt koncernen og Jeudan A/S har indgået aftale om Jeudan's erhvervelse af 8 velbeliggende ejendomme i Københavnsområdet.\nNy administrerende direktør i Imerco Holding A/S\nImerco Holding A/S, Danmarks absolut største detailkæde inden for salg af produkter til køkken og bord, offentliggør i dag generationsskifte i direktionen.\nUdnævnelser og nyansættelser i M. Goldschmidt Koncernen\nDirektør Jens Peter Toft er indtrådt i bestyrelsen for M. Goldschmidt Holding A/S\n2 udnævnelser i ledelsen\n13 nyansættelser inden for ejendomsområdet\nImerco Holding A/S lægger finanskrisen bag sig og iværksætter storstilet vækstplan\nFørste halvår af 2009 præget af finanskrise og nedgang i omsætningen. I tredje kvartal 2009 realiserede Imerco igen vækst i omsætningen.\nDanmarkshistoriens største tvangsauktion har fundet sin afklaring\nM. Goldschmidt Koncernen og BRFkredit har netop indgået købsaftale om Klosterparken.\nStort overskud i niveauet 300 mio. kr. i M. Goldschmidt Holding koncernen i de første 3 kvartaler af 2009\nM. Goldschmidt Holding koncernens hovedaktivitet består af investeringer i ejendomme, værdipapirer samt virksomheder, sidstnævnte i særlig grad inden for detailhandel.\nSvar til redaktør Lars Greir, Ørestad Avis, 29. juli 2009\nM. Goldschmidt Ejendomme A/S, som er en del af M. Goldschmidt koncernen, har i forsommeren 2009 købt de resterende ejerlejligheder i det nyopførte ejendomskompleks Porthuset af det børsnoterede ejendomsselskab Walls A/S.\nOm Hillerød Storcenter\nSpørgsmål fra Joachim Vorting, journalist,\nTV2/Lorry, Allégade 7-9, Frederiksberg 2000, tlf. 40 38 25 39\nImerco Holding A/S har netop gennemført den annoncerede kapitalforhøjelse, som samlet styrker kapitalgrundlaget med 275 mio. kr. Størstedelen blev tegnet af selskabets hovedaktionær.\nSelskabets hovedaktionær M. Goldschmidt Holding A/S, der via sit datterselskab M. Goldschmidt Capital A/S hidtil ejede 51%, ejer herefter 82% af aktierne i Imerco Holding A/S.\nNyopførte storbyboliger skaber liv i nordvestkvarteret\nMidt i en bolig- og finanskrise er det lykkedes at udleje næsten alle de 50 nyopførte lejligheder i bebyggelsen Lygtens Have på grænsen mellem nordvestkvarteret og ydre Nørrebro. Succesen er skabt ved at kombinere en attraktiv pris med forståelsen for det moderne storbymenneskes behov og ønsker.\nM. Goldschmidt Ejendomme trodser krisen på ejendomsmarkedet\nM. Goldschmidt Ejendomme har inden for kort tid indgået lejeaftaler på cirka 10.000 etagemeter med virksomhederne DONG Energy A/S og Imerco A/S og trodser dermed de dårlige konjunkturer, der præger det aktuelle marked for erhvervsudlejning.\nSvar til Hillerød Posten om Hillerød Storcenter - mandag den 8. juni 2009\nImerco-kæden styrkes med kapitaludvidelse på 300 mio. kr.\nAktionærerne i Imerco Holding A/S har enstemmigt vedtaget at forhøje selskabets aktiekapital med cirka 300 mio. kr. Hovedaktionær Mikael Goldschmidt glæder sig over den brede opbakning til kapitaludvidelsen.\nÅrsrapport 2010/11 for M. Goldschmidt Holding A/S Et år præget af gode muligheder for attraktive investeringer\nM. Goldschmidt Holding A/S, ejet af Mikael Goldschmidt, offentliggør årsrapport for 2010/11. Hovedtrækkene er som følger: Koncernens driftsindtjening før afskrivninger udgør et overskud på 163 mio. kr. og årets resultat andrager 36 mio. kr.\nBalancen udgør 5.040 mio. kr., hvoraf egenkapitalen andrager 1.957 mio. kr. Koncernens likvid- og værdipapirbeholdning andrager i alt 1.166 mio. kr., hvoraf aktiebeholdningen kun udgør 122 mio. kr. Koncernen er således ikke eksponeret mod udsving på aktiemarkedet i nævneværdigt omfang Koncernens store værdipapirbeholdning er altovervejende ultra likvide, kortløbende obligationer. Koncernen er således ikke eksponeret mod udsving i rentemarkedet i nævneværdigt omfang Koncernen anvender som udgangspunkt ikke derivatprodukter og har i dag kun en ubetydelig eksponering\nKoncernen gennemførte salg af 19 ejendomme med tilfredsstillende fortjeneste Koncernen erhvervede 3 ejendomme i regnskabsåret og har efter regnskabsårets afslutning erhvervet yderligere 9 ejendomme primært i Storkøbenhavn\nKoncernens største datterselskab, Imerco Holding A/S, realiserede en omsætning på 1.137 mio. kr. og et EBITDA på 46 mio. kr. Imerco er den stærkest kapitaliserede detailkæde inden for salg af køkkenudstyr og isenkram i Danmark. I forhold til den samfundsøkonomiske udvikling vurderes resultatet som værende acceptabelt Året 2010/11 i hovedtræk\nKoncernen realiserede i 2011 en række ejendomsaktiver efter afsluttet optimering med fortjeneste. Herudover foretog koncernen igennem 2011 en række opkøb i ejendomsmarkedet til attraktive priser. Koncernens opkøb er primært foretaget i københavnske ejendomme med byggetekniske eller driftstekniske udfordringer, som koncernen har særlig kompetence i at løse effektivt og på kort tid. Efterhånden som disse nykøbte ejendomme er blevet optimeret og udlejet har koncernen indledt forhandlinger med forskellig parter med henblik på salg. Disse forhandlinger vil føre til flere salg i 2012, hvilket i så fald vil medføre et væsentligt salgsprovenu og – avance til koncernen i igangværende regnskabsår. Den generelle krise på ejendomsmarkedet og i den finansielle sektor i Danmark gør, at der fortsat er et betydeligt antal ejendomme i en uhensigtsmæssig og kortsigtet ejerstruktur. En del af disse ejendomme er problemfyldte både byggeteknisk og driftsteknisk, hvorfor de ikke passer til efterspørgslen fra traditionelle institutionelle investorer, som primært søger veldrevne og problemfri ejendomme med god beliggenhed. Disse problemfyldte ejendomme har koncernens helt særlige interesse. Det er koncernens forventning, at der i en årrække fremover vil være gode muligheder for at lave gode forretninger i dette segment før end en ny markedsmæssig ligevægt nås.\nSamtidig har den svage samfundsøkonomi og uro på de finansielle markeder resulteret i faldende renter og stigende inflation. Dette øger efterspørgslen efter inflationssikre aktiver så som fast ejendom med god drift og fornuftig beliggenhed. Koncernens store detailhandelsvirksomhed Imerco vækstede omsætningen med 4 % og realiserede en driftsindtjening på 46 mio. kr. Imerco investerede massivt i ny IT, infrastruktur og butikker, som forberedelse til fremtidens udfordringer og mange muligheder. Detailmarkedet i Danmark forventes fortsat at være præget af en udpræget grad af tilbageholdenhed hos forbrugeren, men Imerco er som den største og stærkest kapitaliserede kæde i Danmark godt positioneret til at udnytte dette til egen fordel fremadrettet. Mikael Goldschmidts personlige forretningsaktiviteter er ikke offentlig tilgængelige, men omfatter bl.a. ejerskab af 25 ejendomme. Disse aktiviteter udviklede sig meget tilfredsstillende, og bidrog i 2011 med et resultat før skat på 100 mio. kr., der ikke indgår i koncernregnskabet. Yderligere oplysninger:\nM. Goldschmidt Holding A_S opfører 150 ungdomsboliger og 23 erhvervslejemål i København\nI et tæt og konstruktivt samarbejde med København Kommune er det nu lykkedes M. Goldschmidt Holding A/S at opnå en byggetilladelse på at ombygge ejendommen til 150 1, 2 – og 3 værelses ungdomsboliger samt 23 kontorlejemål.\nUdlejning/opnotering starter nu!\nOmbygningen starter nu, og forventes færdig, således at ejendommen kan tages i brug den 1. august 2012. Dermed rammer de 150 ungdomsboliger et optimalt tidspunkt for de mange tusinde nye studerende, som hvert år flytter til København for at starte på et uddannelsesforløb. Behovet for ungdomsboliger er enormt, og med disse 150 centralt beliggende ungdomsboliger, vil M. Goldschmidt Holding A/S give sit bidrag til her at yde en særlig indsats.\nProjektdirektør Ulrik Bebe udtaler: ””Mønten” har en central beliggenhed på Amager Boulevard ved ikke mindre end 3 metrostationer i umiddelbart nærhed, meget tæt på universitetet på Amager og centralt beliggende i forhold til Københavns centrum, lufthavnen m.v.”\nUdlejning af ungdomsboliger og erhvervslokaler starter nu, og vi har allerede på forhånd kunnet spore en enorm forhåndsinteresse. Vi forventer inden for meget kort tid at være fuldt udlejet og modtager allerede fra nu opnotering af interesserede, der ønsker at blive sat på en prioriteringsliste. ”Med den store efterspørgsel, der er på ungdomsboliger, forventer vi meget snart at kunne melde ”alt udsolgt” siger projektdirektør Ulrik Bebe. ”Kontorlejemålene rammer et segment som der er stort behov for, nemlig mindre lejemål, idet kon¬torlejemålene er mellem 50-147 m². Vi forventer også her en stor efterspørgsel på kontorlejemålene, således at ejendommen er fuldt udleje til ibrugtagning den 1. august 2012”, forsætter projektdirektør Ulrik Bebe.\nYderligere oplysninger m.v. kan fås hos Projektdirektør Ulrik Bebe på telefon 88 32 94 03 eller pr. mail – ub@mgh.dk Med venlig hilsen\nSiden vi i 2009 overtog Klosterparken, har ejendomskomplekset og dets færdiggørelse haft mediernes særlige bevågenhed. Derfor vil det glæde os pressen til indvielsesfesten for det nye Klosterparken, hvor vi fejrer den 1. sommer med de nye eventyrlige legeområder, nye sportsfaciliteter og en spritny fantastisk swimmingpool, som beboerne kan tage i brug fredag den 3. juni 2011, hvis ellers alt går efter planen og livredderkorpset bestående af bl.a. uddannede beboere er på plads. "Klosterparken skal være blandt Danmarks bedste og mest eftertragtede boligkvarterer" – Det var planen, da M. Goldschmidt Ejendomme overtog Klosterparken og de 310 lejligheder. Projektet er lykkedes - og det vil vi gerne fejre, og derfor har vi inviteret alle Klosterparkens beboere samt øvrige interesserede til indvielsesfest Kristi himmelfartsdag.\nProgrammet er både for børn og for voksne:\nVelkommen (festtale kl. 12.00)\nJazzband - live\nleg på Klosterparkens skønne sørøver-legeland og øvrige legepladser\nBørnene kan lave deres egen T-shirt\nSodavand, popcorn og candyfloss\nSpis en hotdog i pølsevognen\nBesøg en prøvelejlighed i Klosterparken på Klokkehøjen 64\nDer er mulighed for at downloade fotos af legepladserne, som de så ud under etableringen på www.mgh.dk/presse. Du har mulighed for at interviewe direktør Henrik Lid, som har haft ansvaret for hele udviklingen af Klosterparken, og som vil være til stede under afviklingen af festlighederne sammen med et team af medarbejdere fra M. Goldschmidt Ejendomme.\nFakta om "det nye" Klosterparken:\nM. Goldschmidt Ejendomme overtog Klosterparken og de 310 lejligheder i december 2009.\n2 ledige boliger lige nu – mod 140 ledige boliger ved overtagelsen i 2009 – og mange er på venteliste til netop deres ønskelejlighed med altan eller have.\nSiden overtagelse har vi investeret ca. 40.000.000 kr. i Klosterparken til bl.a. nye vinduer, nye døre, alle små og store legepladser, swimmingpool med omklædningsbygning, petanque bane, beplantning, terrasser med grill og sti-anlæg.\nDer bor i dag over 1.000 mennesker i Klosterparken, hvoraf ca. halvdelen er lokale.\nKlosterparkens egen swimmingpool\nKlosterparkens beboere kan nu nyde sommeren ved en dejlig stor swimmingpool. I disse dage lægges sidste hånd på ikke mindre end 2 bassiner samt bade- og omklædningsfaciliteter på Klosterparkens grønne arealer. Det store bassin bliver 20m x 7m. I forlængelse af det store bassin er der et børneområde med et mindre bassin på 7m x 3m. Vi har naturligvis fokus på sikkerheden og er i gang med etablering af et livredderkorps bestående af bl.a. beboere i Klosterparken, som vil blive uddannet som vagthavende, når swimmingpoolen er åben – hvor det dog stadig er forældrene, der har ansvaret for opsyn af egne børn.\nKlosterparken - et eventyrligt legeland\nBørnene er i fokus i det nye Klosterparken, med et nybygget Sørøver-Legeland med et stort sørøverskib, hvor en kæmpe hval boltrer sig i havet, et skibsvrag stikker op af sandet – og det hele kan overvåges fra fyrtårnet, der også har en fantastisk svævebane. Derudover er der etableret lokale "småbørnslegepladser" flere steder i Klosterparken.\nSport og bevægelse for alle i Klosterparken\nEn ny multisportsbane danner et naturligt og sundt samlingspunkt for Klosterparkens større børn og unge. Her er mulighed for at spille fodbold, håndbold, hockey og meget mere. De nye petanquebaner er også et hyggeligt samlingspunkt for alle generationer i Klosterparken.\nVedhæftede fotos viser sørøverskibet og de små lejepladser, mens arbejdet med færdiggørelsen af hele fællesområdet endnu ikke er helt færdigt.\nM. Goldschmidt Holding A/S, der er Mikael Goldschmidts personligt ejede investeringsselskab med hovedaktiviteter inden for fast ejendom, værdipapirer samt virksomheder inden for hovedsagelig detailhandel, har offentliggjort årsrapport for 2009/10. Hovedtrækkene er som følger: Årets resultat udgør før skat 111.726.000 kr. og er tilfredsstillende.\nEgenkapitalen udgør 1.950.000.000 kr. Balance 5.082.000.000 kr. Soliditet 38,4%.\nEjendomsporteføljen blev væsentligt udbygget ved tilkøb af primært omsætningsejendomme. Alle ejendomskøb er sket i overensstemmelse med den fastlagte strategi, og forventes at kunne tilføres betydelig merværdi. Ejendomsporteføljen leverede som forventet gode driftsmæssige resultater.\nAfkastet af koncernens aktieinvesteringer udgjorde 12,3%. Eksponeringen i aktiemarkedet blev reduceret med 200 mio. kr. i løbet af regnskabsåret, og er efter regnskabsårets afslutning blevet yderligere nedbragt til 100 mio. kr.\nAfkastet af koncernens store obligationsbeholdning udgjorde 3,1%. Obligationsbeholdningen blev af forsigtighedshensyn forøget i regnskabsåret, og er efter årets afslutning yderligere forøget i takt med reduktionen i aktiebeholdningen. Imerco Holding A/S, som er koncernens største enkeltinvestering uden for fast ejendom, udviklede sig meget positivt og realiserede en omsætning på 1,1 mia. kr. og et EBITDA på 60 mio. kr., hvilket er Imerco's hidtil bedste resultat og en forbedring på 107.000.000 i forhold til året før. Imerco er dermed den bedst indtjenende og stærkest kapitaliserede detailkæde inden for salg af køkkenudstyr og isenkram i Danmark med en samlet egenkapital på kr. 710.411.000. M. Goldschmidt Holding A/S forventer et positivt resultat i regnskabsåret 2010/2011. Alle væsentlige aktiviteter i koncernen er inde i en positiv udvikling, og har fået en god start på det nye regnskabsår.\nI regnskabsåret 2009/10, omfattende perioden 1. oktober 2009 – 30. september 2010, har M. Goldschmidt Holding A/S, realiseret et overskud før skat på 111.726.000 kr.\nM. Goldschmidt koncernens kerneområder er investering i anlægs- og omsætningsejendomme i Danmark. Herudover har koncernen investeret i enkelte udviklingsejendomme. Koncernens samlede ejendomsportefølje udgør 217.717 kvm. inklusive byggeretter. Den væsentligste del af anlægsporteføljen er placeret i den centrale del af København i området omkring Grønningen, Store Kongensgade, Poul Ankers Gade, Jens Kofods Gade og Hammerensgade. Den øvrige del af ejendomsporteføljen karakteriseres som omsætningsejendomme. Det er fortsat koncernens strategi at erhverve ejendomme, som har udlejningsmæssig, driftsteknisk og byggeteknisk potentiale, for at løse disse problemstillinger og optimere ejendommenes drift og skabe merværdi. Alle ejendomme, der ikke indgår i anlægsporteføljen, vil efter afsluttet udvikling blive solgt til langsigtede ejendomsinvestorer. Ejendomsporteføljen blev i regnskabsåret væsentligt udbygget. De i året tilkøbte ejendomme omfatter blandt andet: Borgergade 28 (København K), Vester Voldgade 7-9 (København V), Sankt Peders Stræde 49 (København V), Gl. Kongevej 170 (Frederiksberg C), Hellerupvej 10 (Hellerup), Klosterparken: Klokkehøjen 1-41, 2-20, Klokkehøjen 43-107, 22-64, Buegangen 1-37, 2-44, Buegangen 39-151, 46-102, Løngangen 1-65, 2-54, Løngangen 56-74, 67-139 (Ringsted), Søndergaards Alle 53-57 (Måløv), og Store Kongensgade 118/Hammerensgade 2 (København K). Sidstnævnte erhvervelse indgår i koncernens anlægsportefølje.\nKoncernens investeringer i udviklingsejendomme omfatter primært et grundstykke på 83.000 kvm i den centrale bymidte i Hillerød. I sommeren 2009 blev rammelokalplan for området vedtaget, som muliggør bebyggelse - primært til detailhandel.\nUdover ovennævnte har Mikael Goldschmidt i personligt regi tillige erhvervsaktiviteter omfattende 25 bolig- og erhvervsejendomme, der ikke indgår i ovennævnte resultat/beretning. Væsentlige begivenheder efter regnskabsafslutning\nEfter regnskabsårets afslutning har M. Goldschmidt Holding solgt en større portefølje ejendomme til Jeudan A/S for 459 mio. kr. Salget er gennemført på tilfredsstillende vilkår og i tråd med de lagte planer. Salgsprovenuet forventes geninvesteret i det københavnske ejendomsmarked.\nEfter regnskabsårets afslutning er yderligere tilkøb foretaget. Blandt andet ejendommen "Den Kongelige Mønt" i det centrale København, som skal færdiggøres – primært til ungdomsboliger. Endvidere har koncernen erhvervet yderligere et kollegium i Holbæk i nærheden af koncernens nuværende kollegium "Goldschmidt Kollegiet", der er fuldt udlejet og i dag har 80 personer på venteliste. Det nye kollegium vil blive benævnt M. Goldschmidt Kollegiet Slotshaven. Den seneste erhvervelse er den næststørste fly hangar i Kastrup Lufthavn. Det er den tidligere Sterling Hangar, der er udlejet til bl.a. Star Air – en del af A.P. Møller-Mærsk koncernen og til Norwegian. Forventninger til regnskabsåret 2010/11 M. Goldschmidt Holding A/S forventer i regnskabsåret 2010/11, dækkende perioden 1. oktober 2010 – 30. september 2011, et positivt resultat. I løbet af 2011 og 2012 forventer koncernen at realisere flere frasalg af ejendomme og virksomheder med gevinst. Yderligere oplysninger\nAlle ejendommene er indkøbt af M. Goldschmidt Ejendomme A/S i løbet af de seneste år, og har været igennem en moderniseringsproces i vores regi. De har i dag alle en god drift med et stærkt cash flow. Frasalget er en konsekvens af M. Goldschmidt koncernens strategi om at opkøbe velbeliggende ejendomme i Storkøbenhavn med henblik på at modernisere disse og senere frasælge. Vores pipeline af ejendomme under udvikling er betydelig, og vi forventer også fremover at gennemføre frasalg af ejendomme, som vi har færdiggjort, ligesom vi fortsat er på udkig efter nye opkøb af ejendomme i Storkøbenhavn. 5. august 2010\nImerco Holding A/S, Danmarks absolut største detailkæde inden for salg af produkter til køkken og bord, offentliggør i dag generationsskifte i direktionen:\nAdm. direktør Ib Berntsen fratræder for fremover at varetage opgaver for M. Goldschmidt Holding-koncernen. Ib Berntsen vil i denne forbindelse indtræde i M. Goldschmidt Holdings bestyrelse.\nBestyrelsen i Imerco Holding A/S har udnævnt Villy Gravengaard, 43 år, til ny administrerende direktør.\nIb Berntsen og Villy Gravengaard\nGenerationsskifte i Imerco’s direktion\nM. Goldschmidt Holding har indgået aftale med Ib Berntsen om fremover at varetage opgaver for M. Goldschmidt Holding-koncernen. Ib Berntsen indtræder i M. Goldschmidt Holdings bestyrelse, og tiltræder som direktør i M. Goldschmidt Capital med ansvar for at forberede et salg af Imerco, som vil blive gennemført, når muligheden herfor er gunstig for M. Goldschmidt Holding jf. tidligere udmelding fra hovedaktionæren herom. Dette medfører, at Ib Berntsen fratræder som administrerende direktør i Imerco.\nDirektør Villy Gravengaard, 43 år, er udpeget som ny administrerende direktør for Imerco. Villy Gravengaard har siden sommeren 2009 været direktør i Imerco med ansvar for indkøb, marketing og logistik. Villy Gravengaard kom til Imerco fra en stilling som direktør i Top-Toy A/S. Fra 2002 til 2005 var Villy Gravengaard ansat i Imerco A.m.b.A. som indkøbs- og marketingschef, og inden da var han produktchef i Dansk Supermarked.\nFormand for bestyrelsen i Imerco Holding A/S, og hovedaktionær i Imerco Holding A/S, Mikael Goldschmidt, udtaler: ”Ib Berntsen har været drivkraften i omdannelsen af Imerco-kæden fra frivillig kæde til i dag at være Danmarks absolut største kapitalkæde inden for isenkram. Dette arbejde er blevet gjort midt i et af de absolut hårdeste økonomiske uvejr landet længe har oplevet – det har været en stor ledelsesmæssig udfordring.”\nIb Berntsen udtaler: ”Imerco er nået langt i transformationen mod effektiv kapitalkæde, og det har været et privilegium for mig at være med til at planlægge og gennemføre en så krævende proces. Vi har det seneste par år fornyet Imerco’s udtryk og fremtidssikret vores platform. Det er et arbejde, som jeg er meget stolt af at overlevere til min efterfølger, og jeg glæder mig til at påtage mig de fremtidige opgaver i M. Goldschmidt Holding regi.”\nMikael Goldschmidt fortæller: ”I Villy Gravengaard har vi dynamoen, som har viljen, styrken og evnen til at udvikle og bygge videre på den stærke platform Imerco har i dag – og det i et hastigt tempo og med en konsekvens, som nødvendigvis må karakterisere en succesfuld, moderne detailhandels- virksomhed. Imerco’s vækststrategi er uforandret og vores ambitioner de samme.”\nImerco’s direktion består herefter af CEO Villy Gravengaard og CFO Thomas Colding-Jørgensen.\nBestyrelsesformand Mikael Goldschmidt, telefon 33 63 09 00\nNæstformand Søren Bjørn Hansen, telefon 33 63 09 00.\nM. Goldschmidt Holding A/S har i det seneste år tilkøbt flere attraktive ejendomme, og i denne forbindelse foretaget ændringer af organisationen, som sikrer at koncernen hurtigt og professionelt kan fortsætte den igangværende ekspansion med fokus på det københavnske ejendomsmarked, idet ejer og administrerende direktør Mikael Goldschmidt vurderer, at ejendomsmarkedet forsat vil byde på meget attraktive forretningsmuligheder.\nI bestyrelsen for M. Goldschmidt Holding A/S er indtrådt direktør Jens Peter Toft, som gennem sit 25 årige lange virke i Danske Bank har erhvervet sig bred erfaring inden for Corporate Finance specielt kapitalmarkedsforhold, - og transaktioner, børsforhold, finansiering, regnskabsmæssige og finansielle forhold samt køb og salg af virksomheder. Siden januar 2008 har Jens Peter Toft drevet egen virksomhed, toft advice, med speciale inden for strategisk finansiel rådgivning. Han er medlem af bestyrelsen af samtlige foreninger under Danske Invest, Solar A/S, Molslinien A/S, Bottomline Communications A/S samt Bitten og Mads Clausens Fond. Jens Peter Toft er HD(R) fra Aalborg Universitetscenter og har gennemført The Executive Program på University of Michigan Business School i USA.\nFinansdirektør Henrik Lid, HD i Finansiering, er udnævnt til direktør/COO med ansvaret for koncernens daglige drift, herunder drift af bestående ejendomme samt ejendomsinvesteringer og finansiering.\nPorteføljemanager Kristian Hare, Chartered Financial Analyst, er udnævnt til Finansdirektør/CFO med ansvar for koncernens Økonomiafdeling og koncernens store værdipapirbeholdning.\nFunktionen Salg & Udlejning er suppleret med statsautoriseret ejendomsmægler Thomas Lykke, der bl.a. skal stå for udlejningen af vore erhvervslejemål. Thomas Lykke har bred erfaring inden for både kontorer, butikker samt butikscentre og er oprindelig uddannet kunderådgiver fra Danske Bank og blev herefter statsautoriseret ejendomsmægler fra Niels Brock i 2004. Thomas Lykke har siden 2001 beskæftiget sig med udlejning- og udvikling af erhvervsejendomme – senest som erhvervsmægler- & udvikler hos Absalon & Co.\nHeidi Astrup er ansat som ejendomsadministrator. Hun kommer fra en lignende stilling i Ejendomsselskabet Sandgården. Heidi Astrup har løbende suppleret sine kvalifikationer med bl.a. en række semesterkurser i Ejendomsforeningen Danmark.\nCand.Jur. Lene Nathalie Kall er ansat som ejendomsadministrator og har stor erfaring inden for både udlejning og administration af erhvervsejendomme og de juridiske aspekter inden for erhvervslejeret og lejeret. Lene Nathalie Kall kommer fra en mangeårig stilling i DAB.\nRené Byrgesen er ansat som Driftschef og ansvarlig for at varetage den daglige drift og service af alle vore ejendomme. René Byrgesen refererer til Administrationschef Louise Weje og bliver chef for alle koncernens servicemedarbejdere. Rene Byrgesen har mangeårig erfaring bl.a. som konduktør og inden for byggeledelse og har også en baggrund som murer. Han har gennem adskillige år arbejdet i en tilsvarende funktion hos ejendomsselskabet Jeudan, været afdelingschef hos Kommune Teknik København og byggeservicechef og afdelingsleder hos entreprenørselskabet Carlo Lorentzen.\nFor få måneder siden overtog koncernen ”M. Goldschmidt Kollegiet” i Holbæk med 60 ledige lejligheder, der alle blev udlejet efter meget kort tid. Til at forestå det daglige opsyn og varetage den løbende kontakt samt udbygge det gode forhold til de studerende har vi ansat Finn Røntved som kollegiebestyrer. Finn Røntved bor på kollegiet og er gennem sit virke som bl.a. fodboldtræner vant til at arbejde med unge mennesker, lige som han fra tidligere ansættelsesforhold har stor erfaring med de daglige vedligeholdelsesarbejder, der er på et kollegium.\nDorte Schultz er ansat som receptionist og har fra sine tidligere jobs stor erfaring med receptionsarbejdet, og hun har også tidligere arbejdet som grafiker. Dorte Schults kommer til at arbejde tæt sammen med receptionist Annette Larsen i vores nye reception og hovedindgang på Grønningen 25. Lea Racraquin Birk\nKoncernen vil selv stå for driften af vore ejendomme og for at sikre, at disse altid fremstår velvedligeholdte, pæne og præsentable har vi udvidet vores team af servicemedarbejdere med Lea Racraquin Birk, Nina Rasmussen, Robert Salanga, Nicolai Petersen, Mogens Hemmingsen og Preben Andersen.\nM. Goldschmidt koncernen blev grundlagt i 1979 af Mikael Goldschmidt og beskæftiger i helt eller delvist kontrollerede datterselskaber over 1450 medarbejdere. Koncernens samlede årsomsætning i helt eller delvist kontrollerede virksomheder udgør p.t. 1,6 milliarder kroner. Koncernen investerer i tre hovedsegmenter: Ejendomme – Værdipapirer – Virksomheder.\nFørste halvår af 2009 præget af finanskrise og nedgang i omsætningen. I tredje kvartal 2009 realiserede Imerco igen vækst i omsætningen\nEgenkapitalen pr. 30. september 2009 androg 699 mio. kr., svarende til en høj egenkapitalandel på 52 %, og den disponible likviditet var betydelige 86 mio. kr.\nJulehandlen 2009 på niveau med året før og driftsresultatet i første kvartal af regnskabsåret 2009/10 rekordhøjt Massiv vækstplan ”PLAN 100+” netop iværksat Omlægningsåret 2009\nImerco Holding, der er et 82 % ejet datterselskab i M. Goldschmidt Holding koncernen, har som tidligere oplyst omlagt regnskabsåret til perioden 1. oktober til 30. september. Tidligere fulgte regnskabsperioden kalenderåret. Regnskabet for omlægningsperioden 1. januar 2009 til 30. september 2009 indeholder derfor kun 9 måneders drift og ikke det store fjerde kvartal med julehandlen, som er Imerco’s helt store kvartal med 40-45 % af årets totale omsætning. Kendetegnende for omlægningsperioden var, at de første to kvartaler af 2009 var præget af den økonomiske krise, mens Imerco igen realiserede vækst i omsætningen og fornuftig drift i det tredje og sidste kvartal i den forkortede omlægningsperiode. Samlet set realiserede Imerco i perioden januar til september 2009 et driftsunderskud (EBITDA) på - 47 mio. kr. Idet omlægningsregnskabet for 2009 ikke indeholder det store fjerde kvartal, kan det ikke anvendes til analyse af Imerco’s indtjeningskraft. Havde regnskabet ikke været omlagt ville Imerco have realiseret betydelig vækst i driftsindtjeningen for hele kalenderåret 2009 i forhold til 2008 på basis af en omsætning på niveau med 2008. Imerco godt rustet til fremtiden\nImerco er i dag Danmark absolut største isenkramkæde med 156 butikker, branchens højeste egenkapital på 699 mio. kr., svarende til en egenkapitalandel på 52 %, og disponibel likviditet på betydelige 86 mio. kr. pr. 30. september 2009. Imerco går nu i offensiven for at bygge videre på tendensen fra 2009; yderligere markedsandele skal vindes og flere nye butikker skal etableres. Målet er at nå 180 butikker i Danmark inden for en overskuelig tidshorisont og yderligere markant forbedre indtjeningen. Herudover opgraderes IT platformen og et effektivt centrallager forberedes til fuld implementering i 2010/11. Første kvartal 2009/10 i hovedtræk\nI første kvartal af det nye regnskabsår 2009/10 omfattende perioden 1. oktober – 31. december 2009 har Imerco realiseret et rekordhøjt driftsoverskud. Samtidig har Imerco iværksat en massiv angrebsplan, som sammen med fortsat fokus på driftsomkostninger skal sikre Imerco øget omsætning, yderligere markedsandele, og markant forbedret drift.\nAdm. direktør Ib Berntsen udtaler: ”Da vi ønsker, at Imerco også får en fornuftig drift i de 3 ”små” kvartaler uden for julesæsonen har vi iværksat ”PLAN 100+” – en storstilet angrebsplan, som skal sikre mindst 100 mio. kr. i meromsætning i år. Planen indebærer et langt mere aggressivt markedsføringstryk end der nogensinde tidligere er set i vores branche, en lang række helt nye salgsfremmende initiativer samt tilpasninger af Imerco’s sortiment osv.”\nAdm. direktør Ib Berntsen uddyber: ”Imerco har fået en god start på det nye regnskabsår. Krisen er bag os, og den altoverskyggende førsteprioritet er nu at eksekvere effektivt på PLAN 100+.”\nAdministrerende direktør Ib Berntsen, telefon 43 20 10 00\nM. Goldschmidt Koncernen og BRFkredit har netop indgået købsaftale om Klosterparken\nKøbet af Klosterparken i Ringsted omfatter 310 ejerlejligheder nyopført i 2006 på et samlet grundareal på 223.000m2 og omfattende 27.000 etagemeter bolig\nEjeren af M. Goldschmidt Koncernen, Mikael Goldschmidt, udtaler: ”I den verserende tvangsauktion over Klosterparken så vi en meget interessant investeringsmulighed, og vi har derfor fulgt ejendommen det seneste års tid. Købet af Klosterparken vil bidrage med positiv drift efter finansiering fra 1. dag. På den korte bane har vi valgt at anskue ejendommen som en udlejningsejendom, men er meget bevidste om det yderligere potentiale, der ligger i ejendommen, når ejerlejlighedsmarkedet igen normaliseres, hvilket bl.a. har været hovedmotivationen bag købet. Vi har efter vores overtagelse omgående igangsat initiativer til at forbedre ejendommens nuværende forhold og hurtigt distancere ejendommen fra det vakuum, der naturligt har været som en konsekvens af den tidligere ejers konkurs. Vi har derfor med omgående virkning igangsat følgende initiativer til forbedring og færdiggørelse af bl.a. fælles, rekreative arealer: Opførelse af legepladser, boldbaner, beplantninger, vej- og stianlæg samt etablering af en udendørs swimmingpool, såfremt tilladelser opnås til sidstnævnte. Det vil alt sammen blive til gavn for eksisterende og nye lejere i ejendomskomplekset. Endvidere har vi igangsat de håndværksmæssige aktiviteter, der skal løfte ejendommen op i det niveau, der er kendetegnende for den høje ejendomsstandard i M. Goldschmidt koncernen.”\nKlosterparken overtages straks (pr. 1. december 2009) og købsprisen udgør 375 mio. kroner. M. Goldschmidt koncernens erhvervelse af Klosterparken sker i forlængelse af en lang række attraktive ejendomsopkøb, som siden 1. januar har resulteret i en samlet overtagelse af 35 ejendomme og ejendomskomplekser. Hele vor organisations kompetence er gearet til hurtigt og effektivt at overtage både veldrevne og mindre velfungerende ejendomme og hurtigt at effektivisere og systematisere disse efter vor overtagelse. Mikael Goldschmidt udtaler i den forbindelse: ”Det er min umiddelbare opfattelse, at vi for det kommende år vil have mulighed for at gennemføre attraktive opkøb, og vi har derfor på forkant ”mandet op” og gearet hele vores organisation til på en dynamisk måde at håndtere disse overtagelser og være ”vakse ved havelågen” og prøve at undgå de allerdårligste forretninger.”\nM. Goldschmidt Holding koncernen\nEventuelle spørgsmål til tlf. 33 63 09 00 Mikael Goldschmidt\nTilfredsstillende resultat før skat i niveauet 300.000.000 kr. på kun 9 måneder. Koncernens likvide beholdninger andrager 1,4 mia. kr.\nHøj aktivitet inden for ejendomssegmentet har resulteret i en række meget attraktive nyerhvervelser både til anlægsporteføljen og satellit porteføljen.\nDen samlede ejendomsportefølje generer betydeligt positivt cash flow efter finansieringsomkostninger. Yderligere opkøbsaktivitet efter regnskabsårets afslutning.\nImerco Holding nu datterselskab i koncernen. Imerco forventes fremadrettet at bidrage med mere end 100 mio. kr. i frit cash flow til koncernen – om året.\nRegnskabsperioden omlægges fra 31/12 til 30/9 og omfatter kun en 9 måneders periode fra 1. januar 2009 til og med 30. september 2009.\nÅret 2009 i hovedtræk\nMikael Goldschmidt udtaler: ”Det er med stor tilfredshed, at jeg kan konstatere et resultat før skat i niveauet 300 mio. kr. på kun 9 måneder. Jeg anser resultatet som værende tilfredsstillende henset til de svære markedsvilkår.”\nM. Goldschmidt Holding koncernens strategi er forankret i en politik om altid at have betydelige likvide midler til rådighed. I den forbindelse udtaler Mikael Goldschmidt: ”Det har især gennem det seneste år vist sig, at vi har ført en fornuftig strategi med fokus på altid at være ultra likvide. Denne strategi har muliggjort en række meget attraktive nyerhvervelser på ejendomsmarkedet, og da koncernen fortsat råder over en meget betydelig likviditetsreserve planlægger vi også i det kommende år at øge vores investeringer inden for ejendomssegmentet.”\nRegnskabsperioden dækker en 9 måneders periode fra 1. januar 2009 til og med 30. september 2009. Koncernen har omlagt regnskabsåret som en følge af, at Imerco Holding A/S nu er et datterselskab i koncernen. Efter ledelsens opfattelse er regnskabsaflæggelse i denne periode naturlig inden for detailhandel. Segmentoplysninger\nI koncernens ejendomsselskaber investeres i ejendomme til anlæg og udvikling. Den væsentligste del af anlægsporteføljen er placeret i området beliggende i det centrale København. Mikael Goldschmidt udtaler: ”Ejendomsporteføljen blev væsentlig udbygget i løbet af året ved erhvervelse af attraktive ejendomme til et gennemsnitligt afkast på knap 8%. Dette anser jeg som meget tilfredsstillende.” Årets nyerhvervelse omfatter blandt andet Hellerupvej 10, Hellerup, Frederiksberg Alle 66, Frederiksberg, Gl. Kongevej 147, Frederiksberg, Skt. Nikolaj Vej 8, Frederiksberg, ejendomskomplekset Porthuset, Ørestad, Kollegiet Lundestræde 55, Holbæk (nu benævnt M. Goldschmidt Kollegiet) samt Søhesten, Ishøj og rækkehusbebyggelsen Baunetoften/Baunehøjen. Efter regnskabsåret afslutning har koncernen erhvervet ejendommene Store Kongensgade 118 / Hammerensgade 2, København K og Vester Voldgade 7-9, København V, samt Sankt Pedersstræde 49, København V. Pengetank og værdipapirinvesteringer\nKoncernens aktieinvesteringer realiserede et afkast, der var langt bedre end benchmark. Også koncernens betydelige obligationsbeholdning har leveret et tilfredsstillende afkast. Virksomhedsinvesteringer\nImerco Holding, som er koncernens største enkeltvirksomhedsinvestering, er den absolut markedsledende detailkæde inden for salg af køkkenudstyr og isenkram i Danmark med 157 butikker. Imerco’s detailhandelsomsætning udgør ca. 1,3 mia. kr. på årsbasis, og koncernen har 1.000 ansatte og meget høj soliditet. Ansporet af den økonomiske krise og af vort ønske om mærkbare forbedringer af resultaterne, har Imerco gennemført omfattende organisatoriske ændringer og effektivisering med henblik på at sikre fuldt udbytte af stordriftsfordelene ved kapitalkædedrift. Samtidig hermed blev bestyrelsen sammensat således at Mikael Goldschmidt tiltrådte som formand og tillige indtrådte Mads Krage, tidligere adm. direktør for Netto. Også Imerco’s direktion blev styrket markant med ny COO, Villy Gravengaard, tidligere Top-Toy, og ny CFO, Thomas Colding-Jørgensen, tidligere A.P. Møller-Mærsk. I lyset af de mange udfordringer inden for detailhandel samt med ønsket om at sikre Imerco’s optimale betingelser besluttedes det at styrke kapitalstrukturen ved en fortegningsemission i juni 2009. Denne tillige med udnyttelsen af et antal warrants udstedt i forbindelse med investeringen i Imerco i 2007 medførte, at Imerco Holding i dag er et 82% ejet datterselskab i M. Goldschmidt Holding koncernen. Koncernens øvrige investeringer i porteføljevirksomheder omfatter datterselskabet Aquaporin A/S samt erik bagger as og Innovision A/S.\nDatterselskabet Aquaporin A/S udvikler en selektiv vandmenbran, der kan filtrere vand 100% rent til industrielt brug og afsaltning af havvand. Udviklingen af teknologien er fortsat tilfredsstillende. Det associerede selskab erik bagger as er en førende dansk designvirksomhed, som blandt andet er kendt for sin glas- og porcelænsserie designet til Operaens Restauranter i København. I erik bagger as forventes et overskud af driften i regnskabsåret 2009/10. Det associerede selskab Innovision A/S udvikler, producerer og markedsfører avanceret medikoteknisk udstyr til ikke-invasiv undersøgelse af hjerte-, lunge- og kredsløbsfunktion. I Innovision koncernen forventes et overskud af driften i regnskabsåret 2009/10.\nEjer og adm. direktør Mikael Goldschmidt, telefon 33 63 09 00\nM. Goldschmidt Ejendomme A/S, som er en del af M. Goldschmidt koncernen, har i forsommeren 2009 købt de resterende ejerlejligheder i det nyopførte ejendomskompleks Porthuset af det børsnoterede ejendomsselskab Walls A/S. Administrerende direktør Mikael Goldschmidt udtaler i denne forbindelse: ”Vi har gjort et attraktivt køb i et vanskeligt marked. Vi satser ikke på at kunne sælge restejerlejlighederne i dette vanskelige marked, men ønsker i første omgang at udleje disse til en fornuftig lejepris. Vi tror på, at markedet for salg af ejerlejligheder vil være normalt om nogle år og vil der forsøge at sælge ejerlejlighederne. Vi har netop opstartet vores udlejningsbestræbelser, så vi regner med at have de første kontrakter underskrevet efter sommerferien.” ”På trods af de vanskelige tider er det lykkedes for os i årets første halvår at udleje over 15.000 kvm i ejendomme, som vi har opkøbt, hvor en del var halvtomme – så alt i alt regner vi også med at kunne løse opgaven i Porthuset, og vi ser frem til at byde nye lejere velkomne her” slutter Mikael Goldschmidt.\nFor yderligere spørgsmål kontakt venligst direktionssekretær Birgitte Cruckov, som her under min sommerferie vil formidle kontakten.\nHvad er kriterierne for en succes med storcentret? Svar:\n”Det er vigtigt at slå fast, at her er ikke tale om et traditionelt storcenter a la Gallerierne og Slotsarkaderne. Vi bygger Hillerød Storcenter, der kan betjene handel inden for kategorien af særligt pladskrævende detailhandel samt udvalgsvarer med blandt andet særlig fokus på boligen og indretningen af samme. Eksempelvis boligudstyr, køkkener, møbler, tæpper, gardiner og hårde hvidevarer, store elektronikvarer, badeværelser samt byggematerialer m.v. I dag er disse forretninger spredt ud over et stort område i Hillerød og ofte med meget tilfældige placeringer. Det giver en uhensigtsmæssig trafik, da forbrugeren skal rundt mange forskellige steder for at klare sine ærinder. Med det nye initiativ er der skabt mulighed for at samle de væsentligste detailhandler inden for det udvalgte område med særlig pladskrævende detailhandel, samt større udvalgsvarer, der både gør det mere bekvemt for forbrugeren og tillige på grund af forretningernes samlede placering skåner miljøet. Det er meget vigtigt at slå fast, at Hillerød Storcenter således ikke er en konkurrent til de bestående butikscentre, herunder Slotsarkaderne og Gallerierne, idet vi vil betjene en helt anden varekategori, nemlig den der i dag er placeret meget spredt i de traditionelle boks shops placeringer. Mig bekendt er det første gang, at der tages initiativ til at gøre op med denne traditionelle, hidtidige oftest sporadiske placering, og gennemføre en samlet integreret enhed til gavn for de handlende og miljøet og også for forretningerne, som givet vil opleve afsmittende handel og synergieffekt” siger adm. direktør Mikael Goldschmidt, M. Goldschmidt Holding A/S.\n”Kriterierne er mange. Med hensyn til økonomien i projektet er det vigtigt, at forudsætningerne for en bæredygtig forretning er til stede. Og det er den, idet vi i dag kan konstatere, at vi inden for en forholdsvis kort periode har opnået tilsagn fra lejere, så vi i dag har en forhåndsudlejningsprocent på 60% og vi forventer inden for de kommende måneder at kunne nå 80% - og forventeligt endda 100% inden året er omme. Lejerne er typisk store, solide landsdækkende kædeforretninger, og dermed er soliditeten og kvaliteten af vore fremtidige lejere også sikret. Det er vigtigt for os at skabe et center, der er ”langtidsholdbart” og vil udstråle kvalitet for så vidt angår udformning, og derfor har vi bedt det internationalt anerkendte arkitektfirma Smidt, Hammer & Lassen om at stå for udformningen i samarbejde med os.” Spørgsmål:\nHvorfor vælger man at placere et storcenter i den størrelse i lige præcis Hillerød? Svar: ”Hillerød har den helt optimale geografiske beliggenhed til, at byen fremover vil danne det naturlige handelsmidtpunkt for denne region på Sjælland. Ifølge vore markedsundersøgelser vil vi være i stand til at tiltrække kunder fra et meget stort opland netop blandt andet på grund af Hillerøds helt centrale geografiske placering. Placeringen af den nye Hovedstadsregion med Hillerød i centrum underbygger dette faktum, tillige med at Nordsjælland er et af de stærkeste fremtidige vækstområder i Danmark. ”\nMidt i en verdensomspændende økonomisk krise, hvor finder du troen på succes? Svar: ”Jeg betragter projektet som en langsigtet investering, og M. Goldschmidt Holding råder over den økonomiske styrke til at gennemføre projektet. Økonomien bag projektet er på forhånd sikret. Vi skal samtidig huske, at fra i dag og frem til, at Hillerød Storcenter vil stå færdigt, vil gå godt 4 år. Jeg tror, at den nuværende krise er drevet over inden da, og ifølge de seneste økonomiske prognoser forventes dette at ske allerede inden for det næste års tid. Den kloge bygherre vælger at forhandle byggeentrepriseaftale nu i den nuværende lavkonjunktur, som vi befinder os i, idet byggeomkostningerne typisk på grund af selv samme lavkonjunktur, er lavere. Og når henses til byggeriets lange forløb på op til 4 år, så er det god timing og et fornuftigt tidspunkt at gøre de ting vi gør på, så når Hillerød Storcenter vil stå færdigt nogle år efter, at konjunkturerne igen er vendt til det bedre, kan vi glæde os over at have timet tingene optimalt. ”\nDe andre centre i Hillerød er trængte, hvad skal det nye storcenter gøre anderledes for at klare sig bedre?\nSvar: ”Spørgsmålet må bero på en misforståelse. De nuværende centre i Hillerød kan ikke sammenlignes med det nye Hillerød Storcenter, som det fremgår af mit svar i første spørgsmål. I en finanskrisetid som den vi har oplevet fra 4. kvartal 2008 og frem til i dag, er al detailhandel vanskelig – også den, som der foregår i de nuværende bestående butikscentre med mindre butiksenheder. Som tidligere nævnt er vort center først færdigt om 4 år og vil overhovedet ikke konkurrere med de bestående centre i Hillerød, idet vort center – i modsætning til de nuværende centre – kommer til at indeholde en helt anden type af varer, som nu for første gang bliver samlet under ét tag i ét samlet konceptbyggeri i Nordsjælland. Vi taler her om store udvalgsvarer og butikker med særlig fokus på boligen og indretningen af denne. Boligudstyr, køkkener, møbler, tæpper, gardiner, hårde hvidevarer, store elektronikvarer, badeværelses udstyr samt byggematerialer mv. Alt sammen det, der anvendes til opførelse og udnyttelse af boligen. Vi skal altså ikke konkurrere med de eksisterende centre i bykernen. Storcenteret skal betjene særlig pladskrævende detailhandel og vil samlet set fastholde og sågar styrke Nordsjælland som handelsområde. Hillerød Storcenter vil blive en markant styrke for den nordlige del af Hovedstadsregionen, og vil dermed kunne tiltrække et stort antal kunder, der ellers ville have placeret deres indkøb andre steder i Hovedstadsregionen. Konkurrencen på dette område er benhård, og hvis ikke Hillerød som hovedstad i region Hovedstaden skulle have et sådant storcenter, ville andre byer gribe chancen og sandsynligvis løbe med kunderne. Derfor styrker vort initiativ detailhandelen i området. ” siger Mikael Goldschmidt.\nHvorfor er det realistisk, at storcentret bliver en succes i forhold til bare endnu et tomt center? Svar:\n”Jeg mener, jeg har besvaret spørgsmålet under de andre spørgsmål.”\nFor yderligere information kontakt venligst tlf. 33 63 09 00 direktionssekretær Birgitte Cruckov, som vil formidle spørgsmålene til Mikael Goldschmidt under hans sommerferie. pressemateriale_tv2lorry.zip\nAdministrerende direktør Mikael Goldschmidt fra M. Goldschmidt Holding A/S udtaler: ”Kapitalforhøjelsen i vort datterselskab Imerco Holding A/S er nu på plads, og jeg er overbevist om, at denne, kombineret med vor tidligere beslutning om at gennemføre en styrkelse af ledelsen med ansættelse af CFO Thomas Colding-Jørgensen, tidl. A.P. Møller-Mærsk, og COO Villy Gravengaard, tidl. Top-Toy, samt diverse strukturelle tiltag og initiativer, der gennemføres i den resterende del af 2009 vil medføre, at Imerco fremadrettet står stærkt rustet til at udbygge sin position som landets største landsdækkende isenkræmmerkæde. Kapitaltilførslen til Imerco, vil i denne vanskelige tid tillige blive tillagt stor vægt hos vores leverandører og samarbejdspartnere, og forbedre vores konkurrencefordel i forhold til de øvrige kæder i branchen.\nI forbindelse med vor øgede ejerandel, ønsker vi som en naturlig del, at rykke tættere på virksomheden, og vil derfor gennemføre nogle ændringer og omrokeringer i bestyrelsen. Bestyrelsen vil pr. næste generalforsamling sammensættes som følger:\nNy bestyrelse i Imerco Holding A/S\nNy formand, Mikael Goldschmidt\nNy næstformand, Søren Bjørn Hansen (tidligere formand)\nNyt medlem, Mads Krage\nNuværende medlem, Erik Skou\nNuværende medlem, Erik Madsen\nBestyrelsesmedlem Jens Peter Toft rykker fra sin nuværende bestyrelsespost i Imerco Holding A/S over til M. Goldschmidt Holding A/S og indtræder herefter i dennes bestyrelse.\nMed ovennævnte team ser vi en styrkelse i kommercialiseringen af bestyrelsen i Imerco Holding A/S og i denne forbindelse, er det mig en særlig glæde, at byde Mads Krage velkommen som nyt medlem. Mads Krage var i perioden fra 1973 til 2005 ansat på ledende poster i Dansk Supermarked, og fra 1980 til 2005 adm. direktør i Netto, hvor han var drivkraften bag udbygningen af Netto-kæden og førte den frem til den position, den har opnået i dag. Vi opfatter vores rolle som 82% aktionær meget seriøst, og vi er bevidste om de udfordringer, der ligger fremadrettet og ønsker at være bedst muligt rustet til at løse disse”, slutter Mikael Goldschmidt fra M. Goldschmidt Holding A/S. Administrerende direktør Ib Berntsen fra Imerco Holding A/S udtaler: ”Vi har nu støbt fundamentet for fremtidig vækst og solid indtjening i Imerco, og med den nye kapital på plads vil vi til enhver tid kunne agere købmandsmæssigt optimalt og udnytte de mange muligheder, som den nuværende markedssituation giver os.”\nAdm. direktør Mikael Goldschmidt, M. Goldschmidt Holding A/S\ttlf. 33 63 09 00\nDirektør Søren Bjørn Hansen, M. Goldschmidt Capital A/S, formand Imerco Holding A/S\ttlf. 33 63 09 00\nAdm. direktør Ib Berntsen, Imerco Holding A/S\ttlf. 43 20 99 10\nEt halvt hundrede nyopførte storbyboliger i bebyggelsen Lygtens Have i Københavns nordvestkvarter er beviset for, at hvis prisen og varen er den rigtige, er det stadig muligt at skabe en boligsucces. Endnu inden den sidste lejlighed er færdigbygget, er projektet tæt på at være fuldt udlejet.\nLejlighederne i Lygtens Have er bygget med vægt på lysindfald og rummelighed. Lejlighederne fra 2. sal og opefter er som noget ret enestående udstyret med altaner til begge sider, så beboerne er sikret masser af dagslys gennem de fleste af døgnets lyse timer. De store gulv-til-loft vinduer med udsyn til byen understreger, at boligerne er skræddersyede til mennesker, der holder af bylivet og storbyens rum.\nEjendommen ligger på Bisiddervej 31-39, på hjørnet til den stærkt trafikerede og livlige Lygten, meget tæt på Lersøparken, Bispebjerg Station og ikke mindst Nørrebro Bycenter. Shopping-mulighederne understreges af, at stueetagen i ejendommen bl.a. huser supermarkedet Lidl. Beboerne i Lygtens Have er få minutters cykeltur fra oplevelserne i København City, og få minutters gang fra caféer, offentlig transport og afslapning i en grøn park. Alle storbylivets facetter folder sig ud i dette livlige kvarter, som egentlig tilhører Københavns nordvestkvarter, men reelt kan kaldes ydre Nørrebro. Et kvarter med masser af unge, studerende, børnefamilier, bohemer og kulturer.\nDe meget attraktive, moderne storbyboliger er tegnet af Hvidt & Mølgaard. Byggeriet var godt i gang, da udvikleren fik problemer. Projektet blev derfor købt af M. Goldschmidt Ejendomme A/S i september sidste år, og selskabet har siden for egen regning fuldført byggeriet. Håndværkerne har haft travlt med at fuldføre de 50 nye lejligheder i Lygtens Have, alt imens udlejningen blev skudt i gang i november 2008. I skrivende stund er der blot en god håndfuld af lejlighederne tilbage – resten er allerede udlejet til et godt miks af nye beboere. De første beboere flyttede ind i februar, og de sidste lejligheder er indflytningsparate om meget kort tid.\n”Til trods for et meget vanskeligt boligmarked, har vi altså i løbet af kort tid udlejet stort set alle de nye lejligheder. Det skyldes sandsynligvis, at vi har fastsat den rigtige pris, hvor vi tager cirka 1200 kr. pr. kvadratmeter i leje pr. år. Prisen varierer efter den enkelte lejligheds placering og størrelse,” forklarer Mads Jarlshøi fra M. Goldschmidt Ejendomme A/S.\nLejlighederne i Lygtens Have varierer meget i størrelse. De mindste er 2-værelses på cirka 80 kvadratmeter, mens de største er 5-værelses på cirka 134 kvadratmeter. Dertil kommer, at hele ti af lejlighederne er udstyret med en tagterrasse. Enkelte terrasser er på helt op til 100 kvadratmeter, så der er alle muligheder for at nyde en varm sommeraften i storbyens hjerte, omgivet af liv og aktiviteter.\nKvalitet i indretningen\nAlle lejligheder har fordelingsentré med indbygget garderobeskab, badeværelse og et stort køkken/alrum. Til lejlighederne på 2.-5. sal er der mindst to store, private altaner, med glasbrystning og træplanker. Altanerne er placeret mod henholdsvis øst og vest, så både morgen- og aftensolen kan nydes. Lejlighederne på 1. sal har alle private terrassehaver mod øst, med udgang fra køkken/alrummet. Og den lille terrassehave mod vest giver mulighed for også at nyde aftensolen.\nLejlighederne har endvidere store, lækre garderobeskabe og let adgang til de tekniske installationer. Ved hjælp af et moderne krydsfelt i lejligheden kan beboerne selv vælge, om stikkene i lejlighedens rum skal benyttes til telefon, internet eller tv. Man slipper altså for at trække ledninger på kryds og tværs i lejligheden. Ejendommen har desuden alle moderne faciliteter: Dørtelefon, aflåst parkeringskælder, elevator, depotrum i kælder og fjernvarme.\nKvaliteten i indretningen går ned til mindste detalje. Badeværelserne har gulvvarme, opmuret bruseniche, væghængt toilet med skjult cisterne, samt installationer til vaskemaskine/tørretumbler. Køkkenerne har under- og overskabe med indbygget emhætte med næsten støjfrit centralt sug, keramisk kogeplade, indbygningsovn, integreret opvaskemaskine samt køle/frys, alt sammen leveret af Siemens.\nLygtens Have er allerede ved at få sin egen identitet, skabt af de nye beboere. Her bor unge par, børnefamilier, enlige mænd og kvinder, enlige mødre og fædre, studerende, jyske tilflyttere og i det hele taget mennesker med behov for en velfungerende base i form af et godt hjem.\nBlandt ejendommens første beboere er det dansk-tyske par Lilian og Helge Anschütz, som tidligere boede til leje i en mindre lejlighed på Østerbro. De er nu flyttet ind i en 3-værelses på 90 kvadratmeter.\n”For os var det vigtigt at flytte til noget nyt. Vi var trætte af utætte vinduer og problemer, og samtidig ville vi bevare vores frihed ved at bo til leje. Flere af vores venner bor her i kvarteret, og jeg kan gå til fitness lige rundt om hjørnet. Det her er et sted, der passer perfekt til vores livsstil. Jeg er sikker på, vi bliver boende i mindst tre-fire år, til vi engang har råd til at købe hus,” siger Lilian Anschütz.\nLygtens Have har fået sit navn, fordi beboelsen også rummer et stort haveanlæg i den indre gård. Her begynder anlægsarbejdet til sommer, og når haven er færdig, får beboerne via en lukket trappebro adgang til fællesarealerne med udeliv og frisk luft, tilbagetrukket fra gaderne. Beboerne vil også kunne leje en fast P-plads i kælderen, og der er elevatorer til alle etager.\nI en af elevatorerne møder vi en anden beboer, Ulrik Erdland, som har favnen fuld af grønsager i en gul netto-indkøbspose. For ham har mødet med kvarteret været en god oplevelse.\n”Lejlighederne er med de store vinduer åbne og lyse. I starten var jeg en smule skeptisk over for kvarteret, fordi man hører så meget negativt om Nørrebro, men det har jeg slet ikke mærket noget til. Jeg er blevet meget positivt overrasket. Det er faktisk et stille og roligt kvarter med mange unge mennesker og et virkeligt godt byliv. Jeg er storbymenneske, så det er lige mig,” siger Ulrik Erdland.\nLygtens Have består af i alt 50 nye lejligheder, der er indrettet med vægten på lysindfald og åbenhed mod omverdenen. Moderne storbyboliger til familier i alle aldre. (Modelfoto: Peter Nørby)\nBlandt de første beboere i Lygtens Have er det dansk-tyske par Lilian og Helge Anschütz, som tidligere boede til leje i en mindre lejlighed på Østerbro. De er nu flyttet ind i en 3-værelses på 90 kvadratmeter. (Foto: Peter Nørby)\nUlrik Erdland er glad for sin lejlighed i Lygtens Have, fordi den er en perfekt ramme om livet som storbymenneske – også når indkøbet skal ordnes på vej hjem fra arbejdet. (Foto: Peter Nørby)\nHver lejlighed på 2.-5. sal i beboelsen er udstyret med mindst to private altaner. (Foto: Peter Nørby)\nBoligerne i Lygtens Have er tegnet af Hvidt & Mølgaard. De mindste er 2-værelses på cirka 80 kvadratmeter, mens de største er 5-værelses på cirka 134 kvadratmeter. (Modelfoto: Peter Nørby)\nMed venlig hilsen M. Goldschmidt Holding A/S\nVed udgangen af 2008 erhvervede M. Goldschmidt Ejendomme A/S erhvervsejendommen Linde Allé 5-9 i Nærum fra Sjælsø Gruppen. Ejendommen er på i alt 16.000 etagemeter og var ved overtagelsen kun halvt udlejet. Det er nu lykkedes M. Goldschmidt Ejendomme at indgå en lejeaftale med DONG Energy A/S, som lejer 6.500 m² kontor/erhverv. Ejendommen er derefter fuldt udlejet.\nErhvervsejendommen i Nærum har tilhørt M. Goldschmidt Ejendomme A/S siden udgangen af 2008, hvor den blev købt af Sjælsø Gruppen i en ejendomshandel, der også omfattede overtagelsen af en nyetableret REMA 1000 i TV Byen, Søborg. - Vi købte ejendommen i Nærum på det værste tidspunkt af finanskrisen. I et svært marked er det nu lykkedes os at få den ledige del af ejendommen udlejet til en attraktiv lejer. Det viser, at vi fortsat kan vores håndværk, samt at det stadig er muligt at være aktiv på ejendomsmarkedet til trods for krisen, konstaterer administrerende direktør Mikael Goldschmidt, M. Goldschmidt Holding A/S.\nEjendommen på Linde Allé 5-9 er tegnet af arkitekt Ole Hagen for Brüel & Kjær i 1988 og fungerede i en lang årrække som virksomhedens hovedsæde. Det er en højkvalitetsejendom med loft til kip. Vinduerne er placeret, så de smukke ydre rammer med fredede lindetræer og grønne områder bliver en del af det fremtidige arbejdsmiljø for DONG’s medarbejdere. Ejendommen ligger i Rudersdal Kommune i rolige omgivelser, centralt, tæt på Helsingør-motorvejen og øvrig offentlig trafik. Ejendommen er nu udlejet til DONG Energy, som kan indrette lejemålet med store mødelokaler, små stillerum og åbne kontorlandskaber – efter lejerens eget valg. På 1. sal er der loft til kip og ingen søjler, hvilket giver en fantastisk rumoplevelse. Her er monteret ovenlys-vinduer, der medvirker til et dejligt, lyst arbejdsmiljø. Ejendommen er desuden indrettet med en lys kantine.\nSamtidig har M. Goldschmidt Ejendomme udlejet 2.400 m² i sin erhvervsejendom på Smedeholm 16-18 i Herlev til Danmarks største isenkræmmerkæde, Imerco A/S. Koncernen har netop indrettet nyt hovedkontor i ejendommen, som tidligere har rummet domicil samt produktion for en større kontormøbelvirksomhed.\nImerco har i dag hovedsæde i en ejendom i Taastrup, hvor rammerne er blevet for små. Virksomheden har gennem længere tid været på udkig efter attraktive nye rammer, hvor man kan etablere selskabets nye organisation. I disse dage flyttes aktiviteterne til de nye lokaler i Herlev. Ifølge Imerco’s administrerende direktør, Ib Berntsen, skyldes flytningen også et ønske om at skabe bedre fysiske rammer for hovedkontorets cirka 40 medarbejdere.\n”Vi får cirka dobbelt så meget plads som hidtil, og det betyder, at vi omsider får de nødvendige kontor- og mødefaciliteter, vi har savnet som hovedkontor for 155 isenkræmmerbutikker. Vi får også plads til at indrette en mindre Imerco-butik, hvor vi kan effektivisere sortimentsudvikling og varepræsentation,” siger Ib Berntsen.\nLinde Alle 5-9, Nærum, som M. Goldschmidt Ejendomme A/S erhvervede ved udgangen af 2008 og som nu huse bl.a. DONG Energy A/S (Fotograf Peter Nørby).\nSmedeholm 16-18, Herlev, nyindrettet til Imerco, som det ser ud i disse dage – inden hovedkontorets ca. 40 medarbejdere og en mindre Imerco butik flytter ind (Fotograf Peter Nørby). Pressemateriale.zip\n1: Centeret står til at blive et af Nordeuropas største - og bliver opført i en by, der i forvejen har en del tomme butiksarealer. Samtidig har de økonomiske forhold i verden ændret sig siden I begyndte at pusle med projektet. Får de forhold indflydelse på byggeriet?\n”M. Goldschmidt Holding råder over den nødvendige økonomiske styrke til at gennemføre projektet. Økonomien bag projektet er på forhånd sikret. Byggeomkostningerne vil typisk være lavere under en lavkonjunktur, så det er et fornuftigt tidspunkt at bygge, så centeret står færdigt, når konjunkturerne vender til det bedre. Det er desuden vores opfattelse, at et storcenter som dette er konkurrencedygtigt, uanset de samfundsøkonomiske udsving,” siger Mikael Goldschmidt.\n2: Der er kommet indsigelser fra såvel Danmarks Naturfredningsforening som beboere i området. Beboerne frygter, at de høje mure og den øgede trafik vil blive til stor gene, og Danmarks Naturfredningsforening skriver blandt andet:\n"DN mener, at planerne om opførelse af endnu et butikscenter i Hillerød er helt ude af trit med den fremtidige samfundsudvikling, som stiller krav til en ansvarlig og bæredygtig byudvikling. Centret vil påføre Hillerød en enorm forøgelse af forurenende biltrafik. Præmisserne for at centret skal kunne blive levedygtigt, forudsætter direkte at biltrafikken øges med 12.400 personbiler i døgnet i forhold til den nuværende trafik! Dertil kommer yderligere transport af varer med lastbiler for at forsyne centret med varer. I de år byggeriet vil stå på, vil der være en voldsom trafik af tunge lastbiler. "\nHvordan forholder I jer til sådan kritik?\n”Vi lytter naturligvis til kritikken. Afviklingen af trafikken til og fra det nye storcenter er altafgørende for os og for centerets succes. Jeg er derfor glad for at kunne fastslå, at Hillerød Storcenter vil aflaste den eksisterende bytrafik på en række afgørende områder og føre til en mere glidende afvikling af trafikken i bykernen samt vejene omkring Industrivænget. Desuden tilfører centeret lokalområdet godt 2000 nye parkeringspladser, så også her vil storcenteret blive oplevet som en gevinst for byen,” siger Mikael Goldschmidt.\nStorcenteret vil trække trafik bort fra byens centrum og Industrivænget – og medvirke til at mindske trafik- og parkeringsbelastningen disse steder. I forbindelse med etableringen af centeret planlægges en række ændringer af vejnettet i lokalområdet. Herunder forlænges Industrivænget til Trollesmindeallé, og Frejasvej lukkes for gennemkørende biltrafik på strækningen mellem Herredsvejen og Industrivænget, op mod Herredsvejen. Thorsvang lukkes for gennemkørende trafik. Selve butikscenteret får vejadgang fra Trollesmindeallé og Tværvejen og fra Roskildevej, oplyser Mikael Goldschmidt.\n3: I har opkøbt en lang række villaer, der nu har stået tomme i flere år. Villaerne er købt, mens boligpriserne var højere end i dag - og det forlyder, at I har været meget generøse. Det må have betydet, at I har en del penge på spil. Hvor mange drejer det sig om, og har I mulighed for at vinde dem tilbage?\n”Vi betragter projektet som en langsigtet investering, og vi ser ingen grund til at ændre vores positive, langsigtede forventninger til projektet. 4: Området, I har opkøbt, rummer en del villaer i bedre byggeskik-stil og er med de store lukkede haver, den gedigne byggestil og blandingen af beboelse og håndværk/let industri et temmelig uspoleret eksempel på et tidstypisk udflytter/villakvarter. Samtidig er det et område, der grænser op til landlige omgivelser trods bynærheden. Hvilke overvejelser gør I jer inden I giver jer i kast med planlægning af byggeri, når det handler om bevarelse af de områder, der skal bygges i?\n”Hillerød Storcenter bliver en markant bebyggelse med vægt på kvalitet i såvel arkitekturen som i valget af byggematerialer. Overordnet set vil centerprojektet medføre en klar forskønnelse af det ældre, nedslidte erhvervsområde, der af mange betegnes som klondike. Som arkitekt har vi derfor valgt en af Danmarks bedste, mest prisbelønnede og internationalt anerkendte tegnestuer – Schmidt Hammer Lassen Architects,” siger Mikael Goldschmidt.\nForeløbig har tegnestuen udarbejdet masterplanen for området, og det er også meningen, at SHL skal stå for den endelige, arkitektoniske udformning af storcenteret. Blandt tegnestuens seneste projekter er kontorbygningen Amazon Court i Prag, City of Westminster College i London, Thor Heyerdahl-skolen i Norge, samt det nye Aberdeen Universitetsbibliotek i Skotland. I Skandinavien er SHL mest kendt for Det Kongelige Biblioteks prestigetilbygning “Den Sorte Diamant”, kunstmuseet ARoS i Århus og Nuuk Kulturhus i Grønland. M. Goldschmidt Holding viser med valget af arkitektsamarbejdspartner, at man lægger vægt på kvaliteten af det bebyggede miljø. Der er udarbejdet en række visualiseringer, som viser, at butikscenteret med sin placering og størrelse ikke hindrer eller hæmmer udsynet.\nHillerød Storcenter opføres med behørig respekt for omgivelserne og den tilstødende by og natur. Centeret opføres på et område, der i dag ligner det føromtalte klondike. Størstedelen af området tilhører allerede bymidten. Centeret etableres desuden i henhold til Hillerød Kommunes helhedsplan. som tager afsæt i tre principper: Byvæggen, bytæppet og det grønne rum. Planen skal sikre, at centeret fremstår som en bymæssig bebyggelse, placeret i bymidten, samtidig med, at bebyggelsen rummer et grønt element, oplyser Mikael Goldschmidt.\n5: Centeret er blevet sammenlignet med amerikanske storcentre, der ofte anklages for at affolke bykernerne. Er der grund til at frygte, at noget tilsvarende vil kunne komme til at ske med Hillerød?\n”Hillerød Storcenter skal betjene særlig pladskrævende detailhandel og vil samlet set fastholde og sågar styrke Nordsjælland som handelsområde. Centeret vil blive en markant styrke for den nordlige del af Hovedstadsregionen, og centeret vil dermed kunne tiltrække et stort antal kunder, der ellers ville have placeret deres indkøb i den sydlige del af Hovedstadsregionen, som i forvejen har lignende storcentre med udvalgsvarer og særligt pladskrævende varer. Der vil naturligvis kunne forekomme ændringer i handelsmønsteret lokalt og i de tilstødende kommuner, men samlet set er storcenteret en markant styrkelse af regionens handel. Konkurrencen på dette område er benhård, og hvis ikke Hillerød som hovedstad i region Hovedstaden skulle have et sådant storcenter, ville andre byer gribe chancen og sandsynligvis løbe med kunderne. Vi skader ikke butikshandelen i Nordsjælland, vi styrker den,” siger Mikael Goldschmidt.\nPå en velbesøgt generalforsamling i Imerco Holding A/S på Radisson SAS Scandinavia Hotel i København blev det onsdag den 22. april 2009 vedtaget, at selskabets bestyrelse bemyndiges til at forhøje selskabets aktiekapital ved udstedelse af aktier til favørkurs med fortegningsret for selskabets aktionærer. Vedtagelsen skete enstemmigt – med fuld opbakning fra de mange fremmødte aktionærer, der til sammen repræsenterede 95,5 % af aktiekapitalen, heriblandt hovedaktionær M. Goldschmidt Capital A/S.\n- Det er med stor tilfredshed, at vi kan konstatere, at hele ejerkredsen bakker op om kapitaludvidelsen. Det er en stor dag for Imerco. Det lykkedes at strikke en plan sammen, som styrker selskabets finansielle beredskab med henblik på fremtidig vækst og indtjening, siger administrerende direktør Mikael Goldschmidt, M. Goldschmidt Holding A/S.\n- Man skal se kapitaludvidelsen som et offensivt træk. Vi går ind og styrker selskabets kapitalberedskab, hvorved vi sikrer cirka 1000 arbejdspladser og de fremtidige vækstmuligheder i branchen. Vi ønsker med vores bidrag til kapitaludvidelsen og vores styrkede ejerskab at vise, at vi har en intakt tro på Imerco som investering. Vi ser på sigt nogle meget fine perspektiver for Imerco med et stort fremtidigt indtjeningspotentiale i Imerco, og vi giver derfor vores fulde støtte og opbakning til kapitalforhøjelsen, siger Mikael Goldschmidt.\nMed sine over 150 butikker er Imerco Danmarks klart største isenkræmmerkæde. Aktiekapitalen vil i alt blive styrket med små 300 mio. kr. Heraf kommer de 275 mio. kr. fra den forestående aktieemission, som gennemføres i juni 2009. Her tildeles alle de nuværende aktionærer det antal tegningsretter, der svarer til deres aktieandel. Der vil fortsat kun være én aktieklasse, så ingen aktionærer stilles ringere end andre, hvis man udnytter sine tegningsretter fuldt ud. Yderligere tilføres kapital i forbindelse med, at hovedaktionæren, M. Goldschmidt Capital A/S, udnytter sin warrant til at øge sin aktieandel fra 40 procent til 51 procent i Imerco Holding A/S. Provenuet fra den forestående emission vil blive brugt til at nedbringe selskabets gæld og til at styrke selskabets kapitalberedskab med henblik på at udnytte de muligheder, der måtte vise sig i den fremtidige markedssituation.\nKøbenhavn, den 22. april 2009\nM. Goldschmidt Holding A/S, administrerende direktør Mikael Goldschmidt\nM. Goldschmidt Capital A/S, direktør Søren Bjørn Hansen\nImerco Holding A/S, administrerende direktør Ib Berntsen


Kevin klippet af Sainz: 'Mærkede bare et bump' – Ekstra Bladet\n16. jul. 2017 kl. 20:27\nPoint var aldrig inden for rækkevidde for Haas uden hjælp fra vejrguderne eller andres ulykke\nSILVERSTONE (Ekstra Bladet): Kampen i Formel 1’s tætte midterfelt spidser til, efter Nico Hülkenberg med lidt hjælp Sebastian Vettels ødelagte fordæk scorede en sjetteplads i Storbritanniens Grand Prix til Renault, så blot syv VM-point adskiller Toro Rosso (33) på sjettepladsen og Renault (26) på ottendepladsen.\nEfter det første løb uden point siden Rusland ligger Haas på syvendepladsen fortsat med 29.\nDysten blev endnu engang fysisk og allerede fra start, da Daniil Kvyat kørte sin egen teamkammerat af banen.\nTv-billeder viser, hvordan Carlos Sainz er ufrivillig passager i den snurrende Toro Rosso, som klipper Kevin Magnussen på vej ud af asfalten.\nFra cockpittet var situationen knap så dramatisk. Sainz rammer dækket, som heldigvis ikke punkterer, ligesom aerodynamikken ikke tog skade.\n- Jeg mærker bare et lille bump, fortæller danskeren efter løbet til Ekstra Bladet.\nSituationen fik ikke afgørende betydning for racet, hvor danskeren som 12’er sluttede en placering foran teamkammeraten. Romain Grosjean var ellers startet som 10’er, men faldt allerede tilbage på første omgang og kæmpede lidt med farten i løbstrim.\nEn halv time efter løbet satte en mild sommerbyge ind over Silverstone. Det dryppede en smule undervejs, men der skulle have kommet regn eller et crash for at sikre en top ti-placering.\nI Kevin Magnussens side af garagen blev løbet allerede tabt med fejldispositioner under den kaotiske og våde start på tidtagningen, som betød startplads i tredjesidste række.\n- Det ville hele tiden have været svært, hvor vi startede fra. Vi havde egentlig farten i bilen til at kunne gøre det, hvis ikke vi havde startet så langt tilbage, siger Kevin Magnussen, som havde det svært efter starten, fordi han på den modsatte strategi af alle andre var på langsommere dæk.\n- Det havde været godt med en safetycar eller noget regn på et tidspunkt, for farten var der til at kunne hænge på med softdækkene og presse på, men der kom bare ikke noget. Så ville det blive svært lige meget hvad, siger han.\nTeamchef Günter Steiner krydsede ligesom alle andre i Haas-garagen fingrene for regn og holdt derfor sin danske kører ude på Silverstone så længe som muligt.\n- Hvis det begyndte at regne, eller der kommer en safetycar, er dine chancer for at være heldig større. Og Kevins tider var gode. I løbstrimmet faktisk rigtig gode, hvor han holdt trit med Force India, mens Romain kæmpede lidt mere med det, siger teamchefen.\n- Vi fik ikke point, men vi var ti sekunder efter, så ikke så dårligt endda, når man tænker på, hvor vi startede løbet. Men målet var point, og det opnåede vi ikke. Det er svært, når ingen udgår oppe foran. Det er racing, nogle gange er man heldig, andre gange er man ikke, siger Steiner.\nHan frygter ikke, at Renault kommer buldrende mere fremad end hidtil efter seneste opgradering.\n- Jeg tror, Renault har taget et skridt fremad, men også at Nico er rigtig god her. Jeg tror ikke, vi har taget et skridt bagud. Midterfeltet er tæt, og det kommer an på, hvem der har en bedre weekend. Renault gjorde det godt her, vi gjorde det godt i Østrig. Jeg tror ikke på, at det er magi fra opgraderinger, siger teamchefen.\nOm to uger i Ungarn køres sidste løb inden sommerpausen.\nSe den katastrofale sidste omgang for Sebastian Vettel:\nKevin fik ram på rivalen i Hamilton-triumf\n'Silly season' i Formel 1: Stortalent i konflikt med Red Bull


Islamisk Stat betaler 10.000 dollar for hver ny rekrut - Avisen.dk\nIslamisk Stat betaler 10.000 dollar for hver ny rekrut\nOmkring 30.000 udlændinge menes at have været hellige krigere for Islamisk Stat i Irak og Syrien. Arkivfoto. (Foto: Foto: Colourbox/free)\nIslamisk Stat skaffer nye medlemmer via sociale medier og netværk af familie og venner, viser FN-kortlægning.\n16. oktober 2015 20:11\nDen yderliggående gruppe Islamisk Stat betaler sine tilhængere op til 10.000 dollar (66.000 kroner) for hvert nyt medlem, de rekrutterer til at føre hellig krig i Syrien og Irak.\nDet siger FN-eksperter, der arbejder på at kortlægge rekrutteringen til den islamistiske gruppe, efter et besøg i Belgien fredag.\nBelgien er et af de lande, hvor Islamisk Stat henter en del af sine udenlandske krigere. Omkring 500 personer menes at være rejst fra Belgien til Syrien eller Irak for at slutte sig til Islamisk Stat. Det er det højeste antal i Europa, når man sammenligner med landets indbyggertal.\nIslamisk Stat er dygtig til at bruge både sociale medier og nære netværk i form af familie og venner til at skaffe nye krigere, siger Elzbieta Karska, der er leder af den FN-gruppe, som forsøger at kortlægge rekrutteringen.\n- Vi har hørt om tilfælde, hvor de, der rekrutterer krigere, bliver betalt fra 2000-3000 dollar helt op til 10.000 dollar, afhængig af, hvem der bliver rekrutteret, siger Karska og understreger i samme ombæring, at undersøgelsen af rekrutteringsmetoder fortsat er i gang.\n- Hvis nogen er højtuddannede, såsom computerspecialister eller læger, får de mere, siger Karska, der er polsk menneskerettighedsforkæmper.\nPengene kommer fra Islamisk Stat, siger Karska og hendes kollega.\nI det seneste år er den foretrukne rekrutteringsmetode at hverve folk gennem deres nærmeste netværk, det vil sige familie og venner.\n- En betydelig del af rekrutteringen foregår for tiden gennem venner og familie i Syrien, som også betales ud fra antallet af personer, de rekrutterer, og om rekrutterne efterfølgende gifter sig, siger Karska.\nFN-eksperternes foreløbige undersøgelser tyder på, at et stigende antal kvinder og piger rejser fra Belgien for at gifte sig med en af de militante islamister, eller for at tage sig af de syge og sårede IS-medlemmer. Nogle rejser også ud for rent faktisk at kæmpe for Islamisk Stat.\nDer er også noget der tyder på, at færre rejser af sted for at slutte sig til Islamisk Stat. For tre år siden var det omkring 10 personer om måneden, mens tallet i dag er faldet til omkring det halve.


Sådan laver du en hånd i Omaha poker - Pokerlistings.dk\nSådan laver du en hånd i Omaha poker\nDer er to væsentlige forskelle mellem Texas Hold’em og Omaha.\nnovember 10, 2020 · 5 minutter for at læse\nFor det første: I Omaha modtager hver spiller fire hole-cards i stedet for to. For det andet: Man skal bruge (nøjagtigt to) af de fire hole-cards sammen med tre (nøjagtigt tre) af kortene på bordet (fælleskortene), når der laves en hånd.\nI Holdem er det muligt at bruge et, to eller ingen ("play the board") af hole-cardene.\nFormålet med denne artikel er at forklare, hvordan denne tilsyneladende lille forskel gør Omaha til et helt andet spil end Hold'em.\nI Omaha: Du skal bruge to kort fra din hånd til at fuldende en straight. A 5-6-x-x er den laveste straight (5-9), en K-Q-x-x udgør den højeste straight (9-K). En 7-8-x-x, 8-9-x-x, 9-T-x-x, T-J-x-x, J-7-x-x osv fuldender J-høj straight'en. Enhver Q-J-x-x, Q-T-x-x, Q-9-x-x or Q-8-x-x fuldender Q-høj straight'en.\nBordet: K♣ K♥ K♠ 7♠-As\nHvilke justeringer skal jeg foretage som Holdem-spiller?\nSom du nok kan regne ud, er det noget lettere at få en god hånd i Omaha end i Holdem. Med fire kort på hånden vil man oftere kunne ramme hænder som tre ens, en straight eller en flush, endda et fuldt hus.\nDette er vigtigt at være opmærksom på, hvis du har forhåbninger om at gøre dig gældende i Omaha.\nHvor du i Texas Holdem nogle gange vil være bedst med es-høj, vil dette ske yderst sjældent i Omaha. Og hvis du rammer f.eks. en flush, skal du være forberedt på, at der er større chance for, at en spiller har en bedre flush end dig.\nI Omaha skifter føringen i hånden desuden meget ofte, da et enkelt kort oftere gør en stor forskel end i Holdem. Dermed skal du samtidig være meget mere opmærksom på boardet, specielt på flush- og straight-træk.\nDesuden er det vigtigt at huske på, at gode hænder i Texas Holdem ikke har samme værdi som i Omaha. Skulle du f.eks. få alle fire esser på hånden, har du jo reelt kun et par i esser, da du kun kan bruge to af kortene.\nEt par i esser er faktisk en farlig hånd i Omaha, da det er svært at ramme noget rigtig stort på boardet. Og man vinder meget sjældnere med den sammenlignet med Holdem.\nVil du have tips og gode råd til at spille Omaha, kan vi henvise til vores sektion om strategi for Omaha.


Tysk centralbankchef: Eurokrise er ikke ovre - Avisen.dk\nTysk centralbankchef: Eurokrise er ikke ovre\nFrankrigs reformkurs er gået skævt, mener Tysklands centralbankchef.\n12. marts 2013 12:45\nEurokrisen er ikke ovre, og de europæiske regeringer må tage fat ved rødderne, når de gennemfører reformer, siger lederen af den tyske forbundsbank, Jens Weidmann, der tilføjer, at Frankrigs reformbestræbelser synes at være gået skævt.\n- Krisen er ikke ovre, selv om der har været roligt på finansmarkederne på det seneste, siger Weidmann, som er med i Den Europæiske Centralbanks bestyrelse.\nDen tyske centralbankchef, der tirsdag holdt pressekonference i Frankfurt, blev spurgt om reformkursen i Italien og Cypern og svarede så, at "reformkursen i Frankrig er gået skævt."\nWeidmann siger, at Tysklands økonomi stadig er god, trods vanskeligheder i mange af de europæiske lande.\n- Den tyske økonomi er strukturelt set i god form, men tilliden er svækket af krisen i eurozonen, hvilket er den største risiko for genopretningen af økonomien, siger centralbankchefen og tilføjer:\n- Kun en del af den tabte tillid er genvundet.\nEt nyt parti, der kalder sig Alternativ for Tyskland, er opstået forud for forbundsdagsvalget til efteråret. Det domineres af tidligere eller nuværende professorer i økonomi, som går imod forbundskansler Angela Merkels linje omkring eurozonen.\n- Vi mener, at Merkel tager fejl, når hun siger, at der ikke er noget alternativ til at hjælpe problemfyldte lande som Grækenland og Irland, siger en af partiets stiftere, Konrad Adam, der tilføjer, at "den politiske elite gør eurozonen hellig."\nEn nylig måling i nyhedsmagasinet Fokus viser, at en ud af fire tyskere kan forestille sig at stemme for et parti, som ønsker at få forbundsrepublikken ud af eurozonen.


– De venskaber, jeg har fået gennem fodbolden, har været uvurderlige - Hjerteforeningen\n– De venskaber, jeg har fået gennem fodbolden, har været uvurderlige\nDer kan være forskellige barrierer, både fysiske og mentale, som for nogle børn og deres forældre kan være svære at overvinde, når det gælder om at presse kroppen. Foto: DGI Fodbold, Bo Nymann.\nBørn har bedst af at bevæge sig. Det gælder også børn med medfødt hjertesygdom, og derfor er Hjerteforeningen og Rigshospitalet gået sammen med FC København og DGI Fodbold om at arrangere to dages fodboldskole for 30 hjertebørn i weekenden. Hjertebørnene kan bl.a. glæde sig til at få besøg af fodboldstjerner.\nInitiativtager er tidligere elitefodboldspiller Sara Juhl. Hun er selv født med en bicuspid hjerteklap og har i mange år stået i spidsen for fodboldskoler arrangeret af DGI Fodbold.\n– Jeg er så glad for, at jeg på trods af min medfødte hjertefejl stadig kan og har kunnet spille fodbold hele mit liv. De venskaber, jeg har fået gennem fodbolden, har været uvurderlige. Fodbold har en helt unik evne til at forene mennesker. Det er det, den kan. Mit primære ønske med fodboldskolen er at give børn med medfødt hjertesygdom følelsen af at være sammen med ligesindede. De her børn kan meget mere, end de selv tror, på trods af deres hjertefejl, siger Sara Juhl, som håber, at fodboldskolen vil inspirere endnu flere hjertebørn til at spille fodbold eller dyrke anden idræt fremadrettet.\nNoget af det bedste, man kan gøre for hjertebørn, er da også at få dem til at motionere. Det fortæller kardiolog Michael Rahbek Schmidt fra Rigshospitalet:\n– For næsten alle hjertebørn gælder det, at de sundhedsmæssige positive effekter af fysisk aktivitet er så lige vigtige som for børn uden hjertesygdom. Faktisk gælder det for flere af de medfødte hjertesygdomme, at børn kompenserer væsentligt bedre for eventuelle symptomer afledt af deres hjertesygdom, hvis de er i bedre fysisk form. Det gælder også på længere sigt, hvor fysisk aktivitet modvirker tendens til problemer med forhøjet blodtryk og muligvis også hjerterytmeforstyrrelser og hjertesvigt.\nMen der kan være forskellige barrierer, både fysiske og mentale, som for nogle børn og deres forældre kan være svære at overvinde, når det gælder om at presse kroppen.\n– Når man er fysisk aktiv, mærker man jo sit hjerte ekstra tydeligt, og det kan godt være forbundet med utryghed for nogle børn med medfødt hjertesygdom – og for deres forældre. Derfor kan det være rigtig godt at deltage i aktiviteter med andre i samme situation, hvor der tages hensyn til eventuelle begrænsninger, og hvor børnene også møder forståelse fra hinanden, fordi de er i samme situation, siger Anne Kaltoft, adm. direktør i Hjerteforeningen.\nHos FC København, som stiller træningsanlæg til rådighed og sørger for spillertøj til alle børnene, er der glæde over at kunne danne gode rammer for arrangementet.\n– Det er et rigtigt godt initiativ, som vi gerne støtter, da vi som klub har et medansvar, og en integreret del af vores strategi og arbejde er, at vi bidrager til at fremme sundhed og løfte livskvalitet via fodbolden, siger kommunikationschef i FC København Jes Mortensen.\nI løbet af de to dages fodboldskole vil FCK-profiler kigge forbi til billeder, peptalk og autografskrivning.\nI alt deltager 30 hjertebørn i alderen 7-13 år i Fodboldskole for hjertebørn.\nDer fødes cirka 500 børn om året med hjertesygdom/hjertefejl, hvilket svarer til 0,8 procent af alle fødsler. Det gør hjertesygdom til den hyppigste af alle medfødte misdannelser. Takket være forskning, bedre behandling og opsporing, overlever cirka 85 procent af alle hjertebørnene til voksenalderen i dag. Det har medført, at fokus har ændret sig, fra om børnene overlever, til hvordan børnene overlever, og Hjerteforeningen ønsker derfor at højne livskvaliteten for de ramte familier. Den højere overlevelse betyder også, at der nu findes cirka 10.000 børn og unge med en medfødt hjertesygdom i Danmark.\nFodboldskole for hjertebørn finder sted lørdag og søndag 7.-8. sept. på FC Københavns træningsanlæg på Jens Jessens Vej 10 på Frederiksberg.\nFodboldskole for hjertebørn er et samarbejde mellem Hjerteforeningen, Rigshospitalet, FC København og DGI Fodbold og organiseres og drives af et frivilligt trænerteam med tidligere elitefodboldspiller Sara Juhl i spidsen.\naf Mads Louis Orry, d. 6. september 2019


SPC Smartee Boost, et smartwatch til en meget rimelig pris | Gadget -nyheder\nMiguel Hernández | 09/08/2021 10:00 | Generelt, Anmeldelser\nSmarte ure er allerede blevet demokratiseret takket være blandt andet mærker som f.eks SPC der tilbyder produkter med adgangsområder til alle målgrupper. I dette tilfælde taler vi om smarte ure, hvilket er det, vi skal analysere, og mere specifikt om et meget saftigt alternativ, hvis vi taler om pris og funktionaliteter.\nVi taler om SPCs Smartee Boost, dens nyeste smartwatch med integreret GPS og stor autonomi, der tilbydes til en økonomisk pris. Oplev med os denne nye enhed, og hvis den virkelig er det værd trods sin rimelige pris, gå ikke glip af denne dybtgående analyse.\nSom det sker ved mange lejligheder, har vi besluttet at ledsage denne analyse med en video af vores YouTube-kanal, på denne måde vil du være i stand til ikke kun at observere unboxing, men også hele konfigurationsproceduren, så vi inviterer dig til at supplere denne analyse, du kan tage et kig og hjælpe os med at fortsætte med at vokse.\n2 Vigtigste tekniske egenskaber\n3 Skærm og app\n4 Uddannelse og autonomi\n5 Brugergrænseflade og erfaring\nSom det kan forventes i et ur i denne prisklasse, finder vi en enhed, der hovedsageligt er lavet af plastik. Både kassen og bunden kombinerer en slags mat sort plast, selvom vi også kan købe en lyserød version.\nDimensioner: 250 x 37 x 12 mm\nDen medfølgende rem er universel, så vi nemt kan udskifte den, hvilket er en interessant fordel. Den har en samlet størrelse på 250 x 37 x 12 mm, så den er ikke særlig stor og vejer kun 35 gram. Det er et ret kompakt ur, selvom skærmen ikke optager hele fronten.\nVi har en enkelt knap som simulerer at være en krone på højre side og i ryggen, udover sensorerne, har den området med magnetiserede stifter til opladning. I denne henseende er uret behageligt og let at bruge.\nVi fokuserer på forbindelse, og det er, at det kredser om to grundlæggende punkter. Det første er, at vi har Bluetooth 5.0 LE, Derfor vil systemets brugsniveau ikke påvirke batteriet på selve enheden eller den smartphone, vi bruger, negativt. Derudover har vi GPS, så vi vil være i stand til at håndtere vores bevægelser præcist, når vi administrerer træningspas, i vores test har det givet gode resultater. På samme måde GPS'en lokaliserer os også for at tage højde for visse sektioner af den medfølgende vejrprogram.\nUret er vandtæt op til 50 meter, i princippet bør det ikke udgøre noget problem, når du svømmer med det, dette kan skyldes, at det mangler en mikrofon og højttalere, men det gør det den vibrerer, og den klarer sig ganske godt. Det er klart, at vi har pulsmåling, men ikke med blodets iltmåling, et stadig mere almindeligt træk.\nJeg savner ikke nogen anden funktion, så længe vi tager højde for den lave pris på dette produkt, der er designet til adgangsområdet.\nSkærm og app\nVi har en ganske lille IPS LCD -panel, mere specifikt 1,3 tommer i alt der efterlader en lidt udtalt bundramme. På trods af dette viser det mere end nok til daglig præstation. På grund af dets bestemmelse i vores test har vi let kunnet læse meddelelserne, og det har nogle bemærkelsesværdige fordele.\nDen første er, at det er et lamineret panel, der også har en antirefleksbelægning til let brug i sollys. Hvis vi ledsager dette med den maksimale og minimale lysstyrke, det tilbyder, er virkeligheden, at brugen udendørs er behagelig, den har gode vinkler, og vi mister ikke nogen information.\nSmartee -appen er tilgængelig for iOS og for Android Det er let, når det kommer til at synkronisere det, skal vi kun gøre følgende:\nOplad enheden til at starte\nVi henter applikationen\nVi logger ind og udfylder spørgeskemaet\nVi scanner stregkoden med boksens serienummer\nVores SPC Smartee Box vises og klikker på tilslut\nDet vil være fuldt ud matchet\nI ansøgning Vi kan konsultere en masse oplysninger relateret til vores fysiske præstationer såsom:\nPå trods af alt er applikationen måske overdrevent forenklet. Det giver os lidt information, selvom det er tilstrækkeligt til, hvad enheden hævder at tilbyde.\nUddannelse og autonomi\nEnheden har et antal forudindstillinger for træning, som specifikt er følgende:\nGPS'en aktiveres automatisk i "udendørs" aktiviteter. Vi kan ændre genvejene til træningerne i selve brugergrænsefladen.\nMed hensyn til batteriet har vi 210 mAh, der maksimalt tilbyder 12 sammenhængende dage, Men med nogle aktive sessioner og GPS'en aktiveret, har vi reduceret den til 10 dage, hvilket heller ikke er dårligt.\nBrugergrænsefladen er intuitiv, ja, vi har kun 4 kugler, som vi kan skifte ved at trykke længe på «start». På samme måde har vi i bevægelsen til venstre direkte adgang til GPS'en og funktionen til at finde telefonen, som vil udsende en lyd.\nOpslået på: 9 August 2021\nTil højre har vi sundheds- og træningsdata, såvel som i applikationsskuffen har vi adgang til alarmerne, vejrprogrammet og nogle flere, der hjælper os med daglig præstation. For at være ærlig, tilbyder den få funktioner ud over, hvad et sports sporingsarmbånd ville tilbyde, men skærmstørrelsen og brugergrænsefladen gør det let at bruge på daglig basis.\nKort sagt har vi et produkt, der snarere ligner et sporingsarmbånd, men tilbyder en skærm med en god lysstyrke og en tilstrækkelig størrelse. for at lette brugen til en pris under 60 euro i sædvanlige salgssteder. Et meget interessant alternativ og en yderst rimelig pris, når vi taler om et smartwatch.\nFunktionelt og lyst display\nDen har GPS og en masse træningspas\nAutonomien falder med GPS aktiveret\nDer mangler iltmåler\nFuld vej til artikel: Gadget nyheder » Generelt » Anmeldelser » SPC Smartee Boost, et smartwatch til en meget rimelig pris


Funding: Dansk Folkepartis katastrofevalg kan ikke bortforklares | jv.dk\nPessimisterne fik ret. Dansk Folkeparti fik et elendigt valg til Europa-Parlamentet. Partiet gik allerede, før valgresultatet forelå, i gang med at placere ansvaret på alle andre end sig selv. ”Klimatosser”, journalister og EU blev bebrejdet. Og måske det er noget af forklaringen, men det er ikke dækkende. DF må også kigge indad.\n27 maj 2019 kl. 00:44\nDet bunder langt hen ad vejen i Kristian Thulesen Dahls beslutning om at placere Dansk Folkeparti i midten af dansk politik. Det har blåstemplet Socialdemokratiet, og gjort de mest borgerlige af DF’s vælgere i tvivl om, hvad man egentlig får, hvis man stemmer på partiet.\nDansk Folkeparti går nu nogle skrækkelige nyhedsdøgn i møde, og den malstrøm, partiet er fanget i, vil tage til i kraft. Hvad konsekvenserne bliver til folketingsvalget om ni dage, ved vi ikke, men DF’s krise er ikke ovre.\nI denne by er Dansk Folkeparti stadig størst


OddsXpert: Xpert tabte på marginaler\n20. okt. 2008 kl. 14:3020/10-08 14:30\nDen forgangne uges OddsXpert-konkurrence blev afgjort med minimal margin, og faldt ud med fordel til hette som med 0,05 point slog BetXperts egen Peter Ager Kristensen, som er ekspert på SAS Ligaen.\nhette tog strategien med at satse på uafgjorte resultater, hvilket synes at have været den rigtige taktik. Den ene dag hvor hette afveg fra taktikken, var den ene dag hvor tippet gik ved siden af. Peter Ager havde også sat sin lid til taktikken med uafgjorte, men modsat hette valgte han at undlade tip på to af ugens dage. Dette gjorde udslaget, og gav hette de 0,05 point der skulle til for at tage førstepladsen.\nFor bedriften får hette en præmie på 500 kr der indsættes på en Sportingbet-konto (vi sender en mail med de nærmere detaljer).


Stop Udvisningerne: Pressemeddelelse fra Asylret: Sjusk udsætter retssag om tvangsudvisninger\nPressemeddelelse fra Asylret: Sjusk udsætter retssag om tvangsudvisninger\nAllerede kl. 8.45 var politiet massivt til stede foran Københavns Byret. Retsmødet vedrørende tvangsudvisningerne af to irakere, sat til kl. 9.30, blev udsat, fordi man fra myndighedernes side ikke havde skaffet en tolk.\nInitiativet Stop Udvisningerne, der har lavet flere aktioner mod de planlagte udvisningerne til det krigshærgede Irak, havde indkaldt til en larme-manifestitation foran retsbygningen. Manifestationen fik opbakning fra blandt andet Bedsteforældre for Asyl, Fredsvagten, Amnesti NU og Initiativet mod statsracisme. Der blev larmet, så det kunne høres flere gader væk og inde i selve retslokalet.\nRetslokalet var forbeholdt folk med pressekort, mens familie og pårørende måtte blive udenfor. Da alle folk havde sat sig til rette, blev det klart, at man ikke havde fået arrangeret, at der var en tolk.\nDerfor måtte retsmødet udsættes. Irakerne blev derefter kørt tilbage til Vestre Fængsel.\nDer er et nyt retsmøde torsdag d. 19, kl. 13. Asylaktivister vil selvfølgelig også aktionere da.\nDisse retssager handler om menneskeliv. En af de to irakere, som skulle have sin sag prøvet i dag, har boet mange år i Danmark og har to mindreårige børn på respektive ét og seks år, som er født her i landet.\n”Det er uforståeligt, at retssystemet i Danmark ikke kan fremskaffe en tolk og det er forkasteligt hvordan Danmark skalter og valter med menneskers liv.” udtaler Said Parvin fra Asylret


Facadeskilte og øvrige skilte nær Roskilde i Køge - Kirkeby Dekoration\n(+45) 6179 1979 Værkstedsvej 12C, 4600 Køge dekoration@mail.dk\n(+45) 6179 1979 dekoration@mail.dk\nFacadeskilte og øvrige skilte\nFacadeskilte, butiksskilt, en pylon, et lysskilt eller andre former for skilte er forretningens førstehåndsindtryk og skal understøtte virksomhedens visuelle identitet\nHos Kirkeby Dekoration tilbyder vi alt inden for facadeskilte, lysskilte, pyloner, butiksskilte og facadebogstaver.\nVi tager altid udgangspunkt i virksomhedens visuelle identitet og tilpasser skilteløsningen så den understøtter det samlede visuelle koncept!\nAlle skilteopgaver er velkommen – lige fra små kreative facadeskilte til store total leverancer af skiltekoncepter. Vores faguddannede skiltemontører er fordelt i hele landet, så vi hurtigt kan komme ud til vores kunder, når der er behov for skilte, autoreklamer, storprint og andre skilteløsninger.\nFra idé til montering af skilte\nDomicil- og facadeskiltning\nBiler og øvrig skiltning\nDomicil- og facadeskilte\nBiler og øvrig skilte\nEr du på udkig efter skiltefirmaer? Hos Kirkeby Dekoration udfører vi alt fra små kreative specialopgaver til store landsdækkende kampagner. Vi er et landsdækkende dekorations- og skiltefirma, som har mange kunder fra hele landet.